জয়ন্ত ভট্টাচার্যের (‘প্রথম ব্যবচ্ছেদ’, সম্পাদক সমীপেষু, ৯-৫) কথা অনুযায়ী আধুনিক ভারতে প্রথম শবব্যবচ্ছেদকারী মধুসূদন গুপ্ত নন, মেডিক্যাল কলেজের প্রথম চার ছাত্রের এক জন। এই নিয়ে যে বিতর্ক, তা আসলে তুলেছিলেন ডা. মহেন্দ্রলাল সরকার সম্পাদিত ‘দ্য ক্যালকাটা জার্নাল অব মেডিসিন’-এর নিবন্ধকার ১৮৭৩ সালে। জয়ন্তবাবু সেই পুরনো বিতর্কটিকেই প্রায় হুবহু তুলে ধরেছেন চিঠিতে। কবেই সেই বিতর্ক শেষ হয়ে গিয়েছে; তবুও এই বিষয়ের উপর আমার লেখা পুস্তকের নাম উল্লেখ করেছেন বলে আমাকে কিছু লিখতে হচ্ছে।